Marguerite, fille de Roy de France, comtesse de Flandres, d’Artois et de Bourgoingne, palatine et dame de Salins, à tous ceux que ces présentes lettres verront, salut. Comme nostre amé et féal messire Guillaume d’Estauayer, cheualier, et madame Nicole, sa femme, pour Dieu, en pitié et pour ausmone, ayent donné, transporté et délaissé à toujours mais, perpétuellement, pour eux et pour leurs hoirs et successeurs, à l’hopital des poures de nostre ville d’Arbois, vne leur maison séante en nostre bourg d’Arbois, pour y receuoir et aberger les poures, pour Dieu, si que cep eut apparoir par leur lettres, sçavoir faisons que, à l’humble suplicacion du maitre ou gouuerneur dudit hopital, nous, en regard de pitié et d’aumosne, de nostre grace espéciale, avons agréable et confirmons par ces présentes le don et transport dessus dis, et avec ce, de plus habondant grace, quittons et donnons au maitre ou gouverneur et hopital dessus dis, tout le loux et droit quelconques que, pour cause d’iceluy transport, nous appartient et deuoit appartenir, retenu toutesfois à nous et nos hoirs la cense en lad. maison, telle et par la manière que deuant l’y auions, et ainsy à nous et nos hoirs sera tenu de payer ladite cense le dit maitre et gouuerneur et ses successeurs, gouverneurs aud. hopital. Si mandons à tous nos justiciers, officiers et sujets, présens et advenirs, ou leurs lieutenans, et à chacun d’eux, si comme luy appartiendra, que de nostre présente grace, quittance et confirmation, comme dessus est dit, passent, souffrent et laissent, par la manière dessus ditte, jouïr et user paisiblement doresenavant à toujours mais, l’hôpital dessusdit et les gouverneurs d’y-celuy, sans y mettre ou souffrir estre mis empeschement. Donné à Troyes, le dernier jour d’octobre l’an de grace mil trois cent soixante et quatorze. Ainsy signé, par madame en son conseil: R. Théroude et sur la copie tirée du vray original étant à l’ancien registre dudit hopital, H. Glanne. (Arch. de l’hôpital. A, 5. copie authentique du XVIIIe siècle).